Document ID: 32004R2103

UREDBA KOMISIJE (ES) št. 2103/2004
z dne 9. decembra 2004
o prenosu podatkov o nekaterih ribištvih v zahodnih vodah in Baltskem morju
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (1) in zlasti člena 22(3) Uredbe,
ob upoštevanju naslednjega:
(1)
Največji dovoljeni obsegi ribolovnega napora za nekatera ribolovna območja in ribištva so določena z Uredbo Sveta (ES) št. 1415/2004 z dne 19. julija 2004 (2), kot je opredeljeno v členu 11(2) Uredbe Sveta (ES) št. 1954/2003 z dne 4. novembra 2003 o upravljanju ribolovnega napora v zvezi z nekaterimi ribolovnimi območji in viri Skupnosti ter o spremembi Uredbe (ES) št. 2847/93 in razveljavitvi uredb (ES) št. 685/95 in (ES) št. 2027/95 (3).
(2)
Uredba Komisije (ES) št. 2092/98 z dne 30. septembra 1998 (4) glede prijavljanja ribolovnega napora v zvezi z določenimi ribolovnimi območji in viri Skupnosti ni več v skladu z uredbama (ES) št. 1954/2003 in (ES) št. 1415/2004 v zvezi z zahodnimi vodami. Zato je treba na novo opredeliti obveznosti v zvezi s prijavljanjem ribolovnega napora za zahodne vode.
(3)
Obstoječe obveznosti za prijavljanje ribolovnega napora za Baltsko morje, kakor so bile določene v Uredbi (ES) št. 2092/98, morajo ostati v veljavi.
(4)
Zaradi števila in pomembnosti sprememb in glede na skladnost med novimi obveznostmi za zahodne vode in obstoječimi obveznostmi za Baltsko morje je treba Uredbo (ES) št. 2092/98 razveljaviti.
(5)
Ukrepi, predvideni s to uredbo, so v skladu z mnenjem Odbora za ribištvo in ribogojstvo -
SPREJELA NASLEDNJO UREDBO:
POGLAVJE I
ZAHODNE VODE
Člen 1
Seznami plovil s posebnim ribolovnim dovoljenjem
Države članice v 30 dneh od datuma začetka veljavnosti te uredbe posredujejo Komisiji dopolnjeno različico seznama plovil iz člena 7 Uredbe (ES) št. 1954/2003, ob tem pa uporabijo obliko poročila iz Priloge I k tej uredbi.
V skladu s členom 10(2) Uredbe (ES) št. 1954/2003 in člena 19(f) Uredbe Sveta (EGS) št. 2847/1993 (5) se bodo spremembe podatkov iz Priloge I dnevno poročale Komisiji s pošiljanjem popolnoma dopolnjene Priloge I v času, ko se dodeli ali odvzame posebno ribolovno dovoljenje iz člena 8(3) Uredbe (ES) št. 1954/2003.
Člen 2
Ribolovni napor
1. Države članice posredujejo Komisiji zbirne podatke o ribolovnem naporu plovil v prejšnjem mesecu iz člena 1 pred 15. vsakega meseca, ob tem pa uporabijo obliko poročila iz Priloge II k tej uredbi.
2. Za prvo prijavo ribolovnega napora se referenčno obdobje za zbirne podatke začne 1. januarja 2004.
POGLAVJE II
BALTSKO MORJE
Člen 3
Seznami plovil s posebnim ribolovnim dovoljenjem
1. Države članice posredujejo Komisiji seznam plovil iz člena 2 Uredbe (ES) št. 779/97, ob tem pa uporabijo obliko poročila iz Priloge III k tej uredbi.
2. Spremembe seznamov plovil se sporočijo Komisiji z uporabo iste oblike poročila najpozneje štiri delovne dni pred vstopom plovila v ribolovno območje.
Člen 4
Ribolovni napor
Države članice posredujejo Komisiji zbirne podatke o ribolovnem naporu iz druge in tretje alinee člena 19i Uredbe (EGS) št. 2847/93 v skladu s Prilogo IV k tej uredbi.
POGLAVJE III
SPLOŠNE DOLOČBE
Člen 5
Prenos podatkov in dostop do podatkov
1. Države članice sporočijo Komisiji podatke iz členov 1 do 4 preko sistema izmenjave ribolovnih podatkov (ali katerega koli prihodnjega sistema podatkov, ki ga določi Komisija).
2. Države članice dajo na voljo podatke v zvezi s dopolnjenimi seznami plovil preko sistema izmenjave ribolovnih podatkov (ali katerega koli prihodnjega sistema podatkov, ki ga določi Komisija).
3. Komisija bo najkasneje do 1. julija 2005 prilagodila sistem izmenjave ribolovnih podatkov za seznam plovil iz člena 1 in prijave ribolovnega napora iz člena 2.
Do tega datuma države članice sporočijo Komisiji podatke iz členov 1 in 2 v obliki tabele in jo pošljejo na ustrezen poštni naslov, katerega bo Komisija posredovala državam članicam.
Člen 6
Razveljavitev
1. Uredba (ES) št. 2092/98 se razveljavi.
2. Sklicevanja na razveljavljeno uredbo se štejejo za sklicevanja na to uredbo.
Člen 7
Začetek veljavnosti
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. decembra 2004

Labels: 12
20
18
6